b'\n_START_ARTICLE_\nPaklitaksel\n_START_SECTION_\nMehanizem delovanja\n_START_PARAGRAPH_\nPaklitaksel stabilizira mikrotubule, ki se zato med celi\xc4\x8dno delitvijo ne morejo depolimerizirati. Na mikrotubule deluje tudi na primer kolhicin, vendar le-ta v nasprotju s taksani prepre\xc4\x8duje polimerizacijo, ne pa depolimerizacije. Paklitaksel se ve\xc5\xbee na podenoto \xce\xb2 tubulina \xe2\x80\x93 tubulin je glavni gradnik mikrotubulov \xe2\x80\x93, nastali kompleks mikrotubul-paklitaksel ni zmo\xc5\xbeen depolimerizacija, torej razpada na manj\xc5\xa1e molekule. Za delovanje celic, zlasti za celi\xc4\x8dno delitev, pa je podalj\xc5\xa1evanje (polimerizacija) ter kraj\xc5\xa1anje (depolimerizacija) mikrotubulov nujno. Mikrotubuli so del citoskeleta in so pomembni pri premikanju celi\xc4\x8dnih komponent v celici. Med jedrno delitvijo celice mikrotubuli omogo\xc4\x8dijo premikanje kromosomov.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPogosti ne\xc5\xbeeleni u\xc4\x8dinki so slabost, bruhanje, izguba teka, spremembe v oku\xc5\xa1anju, tanj\xc5\xa1anje las, bole\xc4\x8dine v sklepih v okon\xc4\x8dinah (trajajo 2\xe2\x80\x933 dni), obarvanje nohtov, odrevenelost v prstih. Pojaviji se lahko tudi huj\xc5\xa1i ne\xc5\xbeeleni u\xc4\x8dinki (krvavitve, nastajanje modric, vro\xc4\x8dina, mrzlica, ka\xc5\xa1elj, vneto \xc5\xberelo, te\xc5\xbeave pri po\xc5\xbeiranju, omotica, ote\xc5\xbeeno dihanje, huda iz\xc4\x8drpanost, izpu\xc5\xa1\xc4\x8daj, bole\xc4\x8dina v prsih, ob\xc4\x8dutek vro\xc4\x8dinskih oblivov na obrazu, bole\xc4\x8dina/pordelost/otekanje na mestu injiciranja, spremembe v delovanju \xc4\x8drevesja). \xc5\xa0tevilni ne\xc5\xbeeleni u\xc4\x8dinki so posledica uporabljene pomo\xc5\xbene snovi, makrogol glicerol ricinolata, ki ga poleg etanola vsebuje Taxol. Pri posameznikih, ki so preob\xc4\x8dutljivi na zdravila, kot so ciklosporin, tenipozid in zdravila, ki vsebujejo makrogol glicerol ricinolat, obstaja ve\xc4\x8dje tveganje za nastop teh ne\xc5\xbeelenih u\xc4\x8dinkov. Pri teh bolnikih se lahko preventivno uporabi deksametazon, preden prejmejo paklitaksel.'